钦定古今图书集成/明伦汇编/官常典/第423卷 > 北周
## 钦定古今图书集成/明伦汇编/官常典/第423卷 > 北周

北周置奉车、奉骑都尉，驾部中大夫、小驾上士及司
车辂之职。其左右宫伯与左右诸侍、左右武伯、虎贲
以下六率，皆备行从。

按《周书卢辩传》：“奉车、奉骑等都尉五命。”

按《隋书礼仪志》：“周设六官，置司辂之职，以掌公车之
政，辨其名品与其物色。后周警卫之制，置左右宫
伯，掌侍卫之禁，各更直于内，小宫伯贰之，临朝则分
在前侍之首，并金甲，各执龙环，金饰长刀，行则夹路
车。左右中侍，掌御寝之禁，皆金甲，左执龙环，右执兽
环，长刀，并饰以金。次左右侍陪中侍之后，并银甲，左
执”凤环，右执麟环、长刀。次左右前侍，掌御寝南门之
左右，并银甲，左执师子环，右执象环、长刀。次左右后
侍，掌御寝北门之左右，并银甲，左执犀环，右执兕环、
长刀。左右骑侍立于寝之东、西阶，并银甲，左执罴环，
右执熊环长刀，十二人，兼执师子、彤楯，列左右侍之
外。自左右侍以下，刀并以银饰。左右宗侍陪左右前
侍之后，夜则卫于寝庭之中，皆服金涂甲，左执豹环，
右执貔环长刀，并金涂饰。十二人兼执师子、彤楯，列
于左右骑侍之外。自左、右中侍以下，皆行，则兼带黄
弓矢，巡田则常服，带短刀，如其长刀之饰。左右庶侍，
掌非皇帝所御门阁之禁，并服金涂甲，左执解豸环，
右执獜环长剑，并金饰。“十二人，兼执师子彤楯，列于
左右宗侍之外，行则兼带皓弓矢。左右勋侍，掌陪左
右庶侍而守，出入则服金涂甲，左执吉良环，右执狰
环。长剑十二人，兼执师子彤楯，列于左右庶侍之外，
行则兼带卢弓矢。”巡田则与左右庶侍俱常服，佩短
剑，如其长剑之饰。诸侍官，大驾则俱侍中，驾及露寝
半之。小“驾三分之一。”左右武伯，掌内外卫之禁令，兼
六率之士。皇帝临轩，则备三仗于庭，服金甲，执金扣
杖，立于殿上东西阶之侧。行则列兵于帝之左右，从则服金甲，被绣袍。左右小武伯各二人，贰之，服执同
于武伯，分立于大武伯下及露门之左右塾。行幸则
加锦袍。左右武贲率，掌武贲之士。其队器服，皆元，以
四色饰之，各总左右持钑之队。皇帝临露寝，则立于
左右三仗第一行之南北，出则分在队之先后，其副
率贰之。左右旅贲率掌旅贲士。其队器服皆青以朱
为饰，立于三仗第二行之南北，其副率贰之。左右射
声率，掌射声之士。其器服皆朱以黄为饰，立于三仗
第三行之南北，其副率贰之。“左右骁骑率”掌骁骑之
士。器服皆黄，以皓为饰，立于三仗第四行之南北，其
副率贰之。“左右羽林率掌羽林之士”，其队器服皆皓，
以元为饰，立于三仗第五行之南北，其副率贰之。“左
右游击率掌游击之士”，其器服皆元，以青为饰，其副
率贰之。“武贲已下六率，通服金甲师子文袍，执银扣
檀杖；副率通”服金甲、兽文袍，各有倅长、帅长相次陪
列。行则引前。倅长通服银甲、豹文袍，帅长通服银甲、
鹖文袍。自副率以下，通执兽环、银饰长刀。凡大驾则
尽行，中驾及露寝则半之，小驾半中驾。常行军旅，则
衣色尚乌。

按：杜佑《通典》，“《周官》夏官之属有舆司马，又有校人主
马之官。又有牧师，掌牧放。又有巾车，掌公车之政。及
王之五辂。后周有驾部郎中大夫，属夏官。　又《周官》
有舆上士，后周有小驾上士。　又《周官》小司徒中大
夫，掌六畜车辇。又宗伯巾车下大夫，掌王后之五辂
辇车组挽，有翣羽。盖后周则司车辂主之。”